b'\n_START_ARTICLE_\nO\xc4\x8distimo Slovenijo 2018\n_START_PARAGRAPH_\nAkcija O\xc4\x8distimo Slovenijo 2018, imenovana tudi \xc5\xa0e zadnji\xc4\x8d o\xc4\x8distimo Slovenijo, je nacionalna prostovoljska \xc4\x8distilna akcija v organizaciji dru\xc5\xa1tva Ekologi brez meja, ki je potekala 15. septembra 2018.\n_START_SECTION_\nOrganizatorji\n_START_PARAGRAPH_\nAkcijo \xc5\xbee tretji\xc4\x8d organizira dru\xc5\xa1tvo Ekologi brez meja, poteka v sklopu svetovnega projekta World Cleanup Day 2018 oziroma O\xc4\x8distimo svet 2018. Namen tega globalnega projekta je zdru\xc5\xbeiti 5\xc2\xa0% svetovnega prebivalstva iz 150 razli\xc4\x8dnih dr\xc5\xbeav, ki se bodo na isti dan udele\xc5\xbeili  \xc4\x8distilnih akcij.\n_START_SECTION_\nAkcija\n_START_PARAGRAPH_\nNamen akcije je v enem dnevu Slovenijo \xc4\x8dim bolj temeljito o\xc4\x8distiti odpadkov, odvr\xc5\xbeenih v naravi, obenem pa ozavestiti javnost o pravilnem ravnanju z odpadki, pomenu recikliranja in drugih okoljevarstvenih tematikah. _NEWLINE_Glavni poudarek akcije bo na \xc4\x8di\xc5\xa1\xc4\x8denju in odstranjevanju divjih odlagali\xc5\xa1\xc4\x8d po vsej Sloveniji. Za la\xc5\xbejo preglednost lokacij, na katerih se nahajajo odlagali\xc5\xa1\xc4\x8da, je bil \xc5\xbee med prvo tovrstno \xc4\x8distilno akcijo O\xc4\x8distimo Slovenijo v enem dnevu! ustvarjen digitalni Register divjih odlagali\xc5\xa1\xc4\x8d, v katerega lahko kdorkoli vnese lokacijo in opis odlagali\xc5\xa1\xc4\x8da. V sklopu akcije O\xc4\x8distimo Slovenijo 2018 so prostovoljci v mesecih pred akcijo intenzivno iskali preverjali lokacije v registru ter tako olaj\xc5\xa1ali potek akcije._NEWLINE_Poleg tega je potekalo tudi \xc4\x8di\xc5\xa1\xc4\x8denje sprehajalnih poti, okolic izobra\xc5\xbeevalnih ustanov, nabre\xc5\xbeij, sosesk ter drugih javnih povr\xc5\xa1in. _NEWLINE_Ob\xc4\x8dine, v katerih ni bilo nujne potrebe po \xc4\x8di\xc5\xa1\xc4\x8denju, pa so bile povabljene k urejanju parkov, igri\xc5\xa1\xc4\x8d, u\xc4\x8dnih poti ter drugih zelenih obmo\xc4\x8dij.\n_START_SECTION_\nIme\n_START_PARAGRAPH_\nProjekt so poimenovali \xc2\xbb\xc5\xa0e zadnji\xc4\x8d o\xc4\x8distimo Slovenijo\xc2\xab\xc2\xa0zaradi \xc5\xbeelje, da bi ljudje prenehali obravnavati \xc4\x8distilne akcije kot edino mo\xc5\xbeno okoljevarstveno aktivnost. Zato je namen akcije tudi spodbuda, da bi Slovenci za\xc4\x8deli ustvarjati manj odpadkov ter jih bolje lo\xc4\x8devali ter tako omogo\xc4\x8dili la\xc5\xbejo ponovno uporabo, s \xc4\x8dimer bi se onesna\xc5\xbeevanje zmanj\xc5\xa1alo tudi na dolgi rok._NEWLINE_Dru\xc5\xa1tvo je sicer kot zadnjo ozna\xc4\x8dilo \xc5\xbee akcijo O\xc4\x8distimo Slovenijo 2012, a so se odlo\xc4\x8dili za ponovno izvedbo.\n_START_SECTION_\nOdziv\n_START_PARAGRAPH_\nPo preliminarnih podatkih se je tokratne akcije udele\xc5\xbeilo nekaj ve\xc4\x8d kot 28.000 posameznikov, pridru\xc5\xbeilo se ji je 134 slovenskih ob\xc4\x8din. Poleg tega je organizirano sodelovalo pribli\xc5\xbeno 13.000 otrok iz 114 vzgojno-izobra\xc5\xbeevalnih ustanov. Iz okolja so odstranili 77 ton odpadkov.'